Nú eru liðin fimm ár síðan Blær leit dagsins ljós árið 2014 . Þetta byrjaði á hugmynd snemma á vormánuðum sem fékk að vaxa með vorinu , blómstra með sumrinu og leggjast svo í dvala þegar líða fór að jólum . Flestar þekktumst við ekki mikið áður en ævintýrið skall á . Heilsuðumst kannski í partýum eða vissum hver af annarri á samfélagsmiðlum . Það kitlaði okkur allar að starfa við fjölmiðlun en það yrði að vera á okkar forsendum með nýjum áherslum . Svo úr varð Blær . Magnaður skóli , ekki bara í fjölmiðlun heldur líka í samvinnu , vináttu og því að taka sénsinn . Blær veitti okkur sjálfstraust út í lífið , við lærðum mikilvægi samvinnu og að hlusta á innsæið . Á þessum fimm árum höfum við byrjað í námi , hætt í námi og útskrifast . Flutt til Aarhus , Berlínar , London , Tokyo , Cape Town og svo aftur heim . Orðið ástfangnar , kvartað undan veðrinu , búið í 33 mismunandi íbúðum , eignast 2 börn , stofnað fyrirtæki , upplifað okkar mannlegu hæðir og lægðir . Á sama tíma hefur hugsunarháttur gagnvart umhverfinu , jafnrétti og andlegri heilsu breyst snarlega . Fólk er almennt miklu opnara og óhræddara við að koma fram eins og það er klætt . Af tilefni þessara tímamóta langaði okkur að gefa út sérstaka afmælisútgáfu Blævar . Í henni heiðrum við sambönd og breytingar sem þeim fylgja , hvort sem það er samband okkar við jörðina , ný eða gömul vinasambönd , samband við ástina eða okkur sjálf . Við viljum þakka öllum sem komu að útgáfunni , viðmælendum og ykkur lesendum fyrir samfylgdina . Njótið lestursins , með rjúkandi heitum bolla og á friðsælum stað . Með ást ,